སྒྱུ་རྩལ་ཐམས་ཅད་ཀྱི་རྒྱལ་པོ།།ངག་རིགས་སྣ་ཚོགས་ཀྱི་དྭངས་མ།།སྙན་ངག་གུར་ཀུམ་གྱི་མེ་ཏོག།མི་ཚེའི་དཔལ་ཡོན་དུ་འཁྲུངས་པ།།གསར་རྙིང་སྣ་ཚོགས་ཤིག་ཡོད་ལ།།གྲུབ་མཐའ་གང་མང་ཞིག་མཆིས་རུང་།།སྲོལ་རྒྱུན་དཔག་བསམ་གྱི་ཤིང་ལ།།དེང་རབས་འབྲས་བཟང་འདི་འབྲི་དགོས།།བརྩེ་བ་སྲོག་རྩ་རུ་མེད་ན།།ཚིག་སྐམ་རྣམ་ཤེས་ཀྱི་བཙན་གཡེམ།།དབྱངས་འགྲོས་སྙན་པོ་དེ་ཉམ་ན།།སྙན་ངག་ཧྲལ་ཧྲུལ་དེས་ཅི་བྱ།།མཛེས་རྟོག་རྒྱན་ཆ་དང་བྲལ་བའི།།ངག་རྩོམ་ཉ་མོ་དེས་གང་ནུས།།དེ་ཕྱིར་སྲོག༵་ལུས༵་དང་རྒྱན༵་ཆ།།རྒྱུན་དུ་སྣང་འཇོག་ཅིག་དགོས་ལ།།ད་དུང་འཆར་ཡན་གྱི་བློ་ཡིས།།སྒྱུ་འཕྲུལ་ལྷ་ཁང་གི་བཀོད་པ།།བར་སྣང་སྟོང་པ་རུ་བཞེངས་འདྲའི།།མཛེས་ཚོར་ཤུགས་འབྱུང་ཡང་དགོས་སྐད།།མཚོན་ཐབས་ཁྱད་འཕགས་ཀྱི་ནང་ནས།།རྟོགས་པ་རྒྱ་གར་དུ་ཁྲིད་ཅིང་།།དཔྱོད་པ་རྒྱ་ནག་ལ་འདྲེན་ན།།དེ་ལ་སྙན་ངག་ཅེས་འབོད་ཨང་།།གྲོགས་གཅེས་བློ་རིག་གི་མེ་ལྕེ།།གར་སྟབས་ལིང་ལིང་དུ་བསྒྱུར་དགོས།།སེམས་པའི་གཏིང་རུམ་དུ་ཉལ་བའི།།རང་གཤིས་སྟག་མོ་དེ་སད་ཤོག།